[pic] | EUROOPAN KOMISSIO |

Bryssel 18.5.2010

KOM(2010)251 lopullinen

2008/0263 (COD)

KOMISSION TIEDONANTOEUROOPAN PARLAMENTILLEEuroopan unionin toiminnasta tehdyn sopimuksen 294 artiklan 6 kohdan mukaisestineuvoston ensimmäisessä käsittelyssä vahvistamasta kannasta

muutettuun ehdotukseen Euroopan parlamentin ja neuvoston direktiiviksi tieliikenteen älykkäiden liikennejärjestelmien käyttöönoton sekä tieliikenteen ja muiden liikennemuotojen rajapintojen puitteista (ETA:n kannalta merkityksellinen teksti)

2008/0263 (COD)

KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston ensimmäisessä käsittelyssä vahvistamasta kannasta

muutettuun ehdotukseen Euroopan parlamentin ja neuvoston direktiiviksi tieliikenteen älykkäiden liikennejärjestelmien käyttöönoton sekä tieliikenteen ja muiden liikennemuotojen rajapintojen puitteista

1. TAUSTAA

Ehdotus toimitettiin Euroopan parlamentille ja neuvostolle KOM(2008)0887 - 2008/0263(COD): | 16. joulukuuta 2008 |

Euroopan talous- ja sosiaalikomitea antoi lausuntonsa: | 13. toukokuuta 2009 |

Euroopan parlamentti antoi lausuntonsa ensimmäisessä käsittelyssä: | 23. huhtikuuta 2009 |

Neuvoston yhteinen kanta vahvistettiin: | 10. toukokuuta 2010 |

2. KOMISSION EHDOTUKSEN TAVOITE

Älykkäiden liikennejärjestelmien (Intelligent Transportation Systems, ITS) käyttöönotto tieliikenteessä on ollut paljon hitaampaa kuin muissa liikennemuodoissa ja ITS-palvelujen tarjonta usein hajanaista. Vapaaehtoisilla sopimuksilla ja standardisoinnilla ei ole saatu aikaan merkittävää kehitystä tällaisten järjestelmien käyttöönotossa ja käytössä. Sen vuoksi komissio on laatinut toimintasuunnitelman ja ehdotuksen direktiiviksi tieliikenteen älykkäiden liikennejärjestelmien käyttöönoton sekä tieliikenteen ja muiden liikennemuotojen rajapintojen puitteista.

Toimintasuunnitelmassa hahmotellaan kuusi ensisijaista toiminta-aluetta ja niihin liittyvät toimenpiteet tieliikenteen ITS-järjestelmien käyttöönoton nopeuttamiseksi ja yhteentoimivuuden parantamiseksi Euroopan unionissa. Direktiivissä puolestaan vahvistetaan oikeudellinen kehys ITS-järjestelmien tehokkaan ja koordinoidun käyttöönoton ja käytön varmistamiseksi tarvittavien toimien täytäntöönpanolle. Ehdotus sisältää säädösvallan siirron komissiolle, jotta se hyväksyisi delegoitujen säädösten avulla yksityiskohtaiset määritykset, jotka tarvitaan yhteensopivuuden, yhteentoimivuuden ja jatkuvuuden varmistamiseksi ITS-järjestelmien käyttöönotossa ja käytössä.

3. NEUVOSTON KANTAA KOSKEVAT HUOMIOT

Neuvoston kannassa muutetaan hieman komission alkuperäistä ehdotusta. Direktiivin soveltamisalaa tarkennetaan Euroopan parlamentin ehdottamien muutosten perusteella siten, että ehdotuksessa täsmennetään ensisijaiset alat ja keskitytään aluksi kuuteen ensisijaiseen toimeen, jotka liittyvät komission säädöksellä vahvistettavien määritysten laatimiseen ja käyttöön. Neuvoston kannassa myös korostetaan henkilötietojen suojelua ja vastuukysymyksiä ITS-järjestelmien käyttöönoton yhteydessä Euroopan parlamentin ja Euroopan tietosuojavaltuutetun lausuntojen mukaisesti.

Vaikka neuvoston ensimmäisessä käsittelyssä vahvistamassa kannassa tehdään muutamia muutoksia komission alkuperäiseen ehdotukseen, se kuvastaa toimielinten välillä saavutettua yhteisymmärrystä, joka vahvistettiin Coreper I:n puheenjohtajan ja Euroopan parlamentin liikenne- ja matkailuvaliokunnan puheenjohtajan välisessä kirjeenvaihdossa maaliskuussa 2010.

Komissio katsoo, että yhteisymmärrys vastaa täysin komission ehdotuksen tavoitetta, ja voi näin ollen antaa sille tukensa.

Yhteisymmärrykseen sisältyy kolme komission lausumaa ja yksi kolmen toimielimen lausuma, jotka ovat tämän tiedonannon liitteenä ja jotka julkaistaan Euroopan unionin virallisessa lehdessä yhdessä säädöksen kanssa.

LIITE IKomission lausumat Komission lausuma älykkäitä liikennejärjestelmiä koskevien ensisijaisten toimien toteuttamisesta

1. Neuvoston ensimmäisessä käsittelyssä vahvistaman kannan mukaisen tekstin 6 artiklan 2 kohta on seuraavanlainen:

”1 a. Komissio pyrkii hyväksymään määritykset yhden tai useamman ensisijaisen toimen osalta …[1] mennessä.

Viimeistään 12 kuukauden kuluttua ensisijaista toimea koskevien tarvittavien määritysten hyväksymisestä komissio antaa tarvittaessa Euroopan parlamentille ja neuvostolle Euroopan unionin toiminnasta tehdyn sopimuksen 294 artiklan mukaisesti, tehtyään vaikutustenarvioinnin, johon sisältyy kustannus-hyötyanalyysi, kyseisen ensisijaisen toimen käyttöönottoa koskevan ehdotuksen.”

2. Tällä hetkellä saatavilla olevien tietojen perusteella komissio katsoo, että tarvittavien määritysten hyväksyminen 3 artiklassa tarkoitettuja ensisijaisia toimia varten voisi tapahtua seuraavan alustavan aikataulun mukaisesti:

Määritykset: | Vuoden loppuun mennessä: |

3 artiklan a alakohdassa tarkoitettu EU:n laajuisten multimodaalisten matkatietopalvelujen tarjoaminen | 2014 |

3 artiklan b alakohdassa tarkoitettu EU:n laajuisten tosiaikaisten liikennetietopalvelujen tarjoaminen | 2013 |

3 artiklan c alakohdassa tarkoitettu data ja menettelyt, joilla mahdollisuuksien mukaan tarjotaan liikenneturvallisuuteen liittyvät yleiset vähimmäisliikennetiedot ilmaiseksi käyttäjille | 2012 |

3 artiklan d alakohdassa tarkoitettu yhteentoimivan EU:n laajuisen hätäpuhelujärjestelmän (eCall) yhtenäinen tarjoaminen | 2012 |

3 artiklan e alakohdassa tarkoitettu turvallisia ja turvattuja pysäköintialueita koskevien tietopalvelujen tarjoaminen kuorma-autoille ja hyötyajoneuvoille | 2012 |

3 artiklan f alakohdassa tarkoitettu turvallisia ja turvattuja pysäköintialueita koskevien varauspalvelujen tarjoaminen kuorma-autoille ja hyötyajoneuvoille | 2013 |

Taulukko 1: Ensisijaisia toimia koskevien määritysten alustava hyväksymisaikataulu

Tämä alustava aikataulu perustuu oletukseen, että Euroopan parlamentti ja neuvosto pääsevät ITS-direktiivistä sopimukseen toisen käsittelyn varhaisessa vaiheessa vuoden 2010 alussa.”

Komission lausuma vastuusta

”ITS-sovellusten ja -palvelujen käyttöönotto ja käyttö saattaa nostaa esiin vastuukysymyksiä, jotka voivat olla vakava este eräiden ITS-palvelujen yleistymiselle markkinoilla. Ratkaisun löytäminen näihin kysymyksiin on yksi komission ITS-toimintasuunnitelmassa esittämistä ensisijaisista toimista.

Komissio ottaa huomioon tuotevastuusta annetun kansallisen ja yhteisön lainsäädännön, erityisesti direktiivin 1999/34/EY, ja seuraa tarkasti, kuinka ITS-sovellusten ja -palvelujen käyttöönotto- ja käyttötilanne kehittyy jäsenvaltioissa. Jos se on tarpeellista ja asianmukaista, komissio laatii vastuuta koskevat ohjeet, joissa kuvataan erityisesti ITS-sovellusten ja -palvelujen käyttöönottoon ja käyttöön liittyvät sidosryhmien velvollisuudet.”

Komission lausuma delegoitujen säädösten tiedoksiantamisesta

”Euroopan komissio panee merkille, että lukuun ottamatta tapauksia, joita varten säädöksessä on säädetty kiireellisestä menettelystä, Euroopan parlamentti ja neuvosto katsovat, että delegoitujen säädösten tiedoksiantamisessa on otettava huomioon toimielinten lomakaudet (talvisin, kesäisin ja Euroopan parlamentin vaalien aikaan) sen varmistamiseksi, että Euroopan parlamentti ja neuvosto voivat käyttää oikeuksiaan asianomaisten säädösten mukaisissa määräajoissa; komissio on valmis toteuttamaan tämän edellyttämät toimenpiteet.”

LIITE II

Toimielinten lausuma

Euroopan parlamentin, neuvoston ja komission lausuma

SEUT-sopimuksen 290 artiklasta

”Euroopan parlamentti, neuvosto ja komissio ilmoittavat, että tämän direktiivin säännökset eivät vaikuta toimielinten tuleviin kantoihin liittyen SEUT-sopimuksen 290 artiklan tai vastaavia säännöksiä sisältävien yksittäisten säädösten täytäntöönpanoon.”

[1] Pyydetään lisäämään päivämäärä, joka on 30 kuukautta tämän direktiivin voimaantulopäivän jälkeen.